মহানবী (সা) জবাবে বললেন, আজ তোমার প্রতি আর কোনো অভিযোগ নেই। মুসলিম হওয়ার সাথে সাথে তোমার আগেকার সব গুনাহ মাফ হয়ে গেছে। এখন থেকে তুমি নতুনভাবে শুরু কর। নবীজির কথা শুনে থুমামাহ খুব খুশি হলো। সে নিজেকে ভারমুক্ত বলে ভাবল। তার চেহারায় ফুটে উঠল বিস্ময়ের চিহ্ন। আর আনন্দে ভরে গেল তার বুক। এবার সে দৃঢ়তার সাথে বলল, আল্লাহর শপথ! আমি নিজেকে সম্পূর্ণভাবে সোপর্দ করলাম। আমার তরবারি এবং আমার সাথে যা কিছু আছে সবই আপনার সেবায় এবং আপনার ধর্মের জন্য নিয়োজিত করলাম। তিনি বলেই চলেছেন। তারপর থুমামাহ বললেন, ওহে আল্লাহর রাসূল (সা)! আপনার ঘোড়সওয়ারীরা যখন আমাকে বন্দী করল, আমি তখন উমরাহ পালন করার জন্য পথ চলছিলাম। আপনি কি মনে করেন, আমি এখন তা করতে পারব?